**Hurrikaani Irma** oli vuoden 2017 yhdeksäs nimetty trooppinen myrsky ja neljäs hurrikaani Atlantin hurrikaanikaudella. Viisiportaisella Saffirin-Simpsonin hurrikaaniasteikolla se luokiteltiin korkeimmalle tasolle viisi.

Hurrikaani aiheutti pahaa tuhoa ylittäessään Saint Martinin 6. syyskuuta. Antigualla ja Barbudalla yli 90 % rakennuksista tuhoutui.
Ranskan valtion vakuutusyhtiö CCR:n mukaan Saint-Martinin ja Saint-Barthélemyn alueilla myrskyn on arvioitu aiheuttaneen noin 1,2 miljardin euron tuhot, jotka ovat koituneet luonnontuhojen varalta vakuutettuihin kiinteistöihin, ajoneuvoihin ja yrityksiin.

10. syyskuuta 2017 mennessä myrsky oli surmannut Karibialla ainakin 24 ihmistä. Hurrikaani saapui Kuuban rannikolle varhain 9. syyskuuta Suomen aikaa aiheuttaen laajaa tuhoa tuulten ollessa kovimmillaan yli 70 metriä sekunnissa eli 250 kilometriä tunnissa. Sen laskettiin saapuvan 9. syyskuuta Floridaan, missä käynnistettiin laajat evakuoinnit.

Hurrikaani oli heikentynyt luokkaan kolme, mutta se nousi takaisin luokkaan neljä ennen kuin se saavutti Floridan eteläkärjen 9. syyskuuta. Sen laskettiin kulkevan pitkin Floridan länsirannikkoa, mutta myös itärannikolle ennustettiin tulvia.
Hurrikaani Irma aiheutti jonkin verran tuhoja eri puolilla Floridaa, Georgiassa, Pohjois-Carolinassa ja Etelä-Carolinassa. Tuhot eivät olleet niin suuria kuin ennustettiin, mutta taloja tuhoutui ja rannikolla syntyi tulvia myrskyvuoksen takia.

Vaikutukset
-----------

Hurrikaani aiheutti huomattavia vahinkoja ja ainakin 84 ihmisen kuoleman Karibianmeren saarilla ja Yhdysvaltain kaakkoisosissa.

### Antigua ja Barbuda

Hurrikaani Irma aiheutti huomattavia tuhoja Antigua ja Barbudan saaristovaltiossa. Antigua ja Barbudan pääministerin Gaston Brownen lausunnon mukaan Barbudan saaren rakennuksista 90 prosenttia tuhoutui tai vaurioitui vakavasti ja noin puolet saaren asukkaista jäi kodittomaksi. Myrskyn tiedetään aiheuttaneen saarilla ainakin yhden ihmisen kuoleman. Lähes kaikki saaren noin 1 500 asukasta evakuoitiin myrskyn jälkeen suuremmalle Antiguan saarelle.

### Saint-Martin

Hurrikaani tuhosi suuren osan rakennuksista ja infrastruktuurista Saint-Martinin saarella. Ainakin 11 ihmisen tiedetään kuolleen saaren Ranskan hallinnoimalla Saint-Martinin alueella ja yhden ihmisen Alankomaiden hallinnoimalla Sint Maartenin alueella.

* Myrskytuhoja Sint Maartenin alueellaMyrskytuhoja Sint Maartenin alueella
* Hurrikaanin repimiä kattoja Sint MaartenissaHurrikaanin repimiä kattoja Sint Maartenissa
* Myrskyn tuhoamia taloja Sint MaartenissaMyrskyn tuhoamia taloja Sint Maartenissa

### Anguilla

Myrsky aiheutti merkittäviä tuhoja Anguillan Britannian merentakaisella alueella. Hurrikaani tuhosi lukuisten asuintalojen lisäksi myös poliisi- ja paloasemia, kouluja, sairaaloita ja myrskysuojia. Yhden ihmisen tiedetään kuolleen saarilla myrskyssä.

### Neitsytsaaret

Irma aiheutti suuria vahinkoja Neitsytsaarten saaristossa sekä Brittiläisillä Neitsytsaarilla että Yhdysvaltain Neitsytsaarilla. Saarilla uskotaan kuolleen yhteensä ainakin kahdeksan ihmistä.

### Haiti

Hurrikaani Irma aiheutti ainakin yhden ihmisen kuoleman Haitissa.

### Kuuba

Hurrikaani aiheutti huomattavia aineellisia vahinkoja ja tulvia Kuuban pohjoisrannikolla.

### Yhdysvallat

Hurrikaani Irma aiheutti huomattavia vahinkoja ja ainakin 48 ihmisen kuoleman Yhdysvalloissa. Kuolemantapauksista ainakin 41 oli Manner-Yhdysvalloissa, kolme Puerto Ricolla ja neljä Yhdysvaltain Neitsytsaarilla.

#### Puerto Rico

Hurrikaani aiheutti merkittäviä vahinkoja ja tulvia Yhdysvaltain Puerto Ricolla. Ainakin kolmen ihmisen tiedetään kuolleen saarella.

#### Florida

Hurrikaani Irman aiheuttamat voimakkaat tuulet ja laajat tulvat aiheuttivat kymmenien miljardien dollarien aineelliset vahingot ja ainakin 33 ihmisen kuoleman myrskyn rantauduttua Floridan osavaltioon sunnuntaina 10. syyskuuta. Pahimmat vahingot kärsittiin Floridan niemimaan eteläkärjen Florida Keys -saaristossa. Saarten taloista tuhoutui noin neljännes.

Kahdeksan Floridan kuolemantapauksista tapahtui Miamin suurkaupunkialueen Hollywoodin kaupungissa sijaitsevassa vanhusten hoitokodissa. Myrsky jätti Rehabilitation Center at Hollywood Hills -hoitokodin ilman toimivaa ilmastointia, jolloin kahdeksan vanhusta kuoli kuumuuteen myrskyn jälkeen.

Suurin osa hurrikaanin Manner-Yhdysvalloissa aiheuttamista yli 150–200 miljardin dollarin vahingoista oli Floridan alueella. Myrsky katkoi sähkö- ja kommunikaatioverkkoja kaikkialta osavaltion alueelta. Sähköt olivat yhä poikki yli miljoonalta kotitaloudelta ja yritykseltä perjantaina 15. syyskuuta, jolloin osavaltion suurin sähköntuottaja Florida Power & Light ilmoitti 23 prosentin yhtiön asiakkaista olevan yhä ilman sähköä.

Myrsky aiheutti merkittäviä vahinkoja myös Floridan maataloudelle, joka tuottaa erityisesti appelsiineja, greippejä, tomaatteja, vesimeloneja ja sokeriruokoa; hurrikaanin uskottiin voivan tuhota noin 20 prosenttia Floridan vuoden 2017 sitrushedelmäsadosta. 

* Myrskyn tuhoama huoltoasema Summerland Key -saarella 16. syyskuutaMyrskyn tuhoama huoltoasema Summerland Key -saarella 16. syyskuuta
* Myrskyn tuhoja Big Pine Key -saarella 15. syyskuutaMyrskyn tuhoja Big Pine Key -saarella 15. syyskuuta
* Myrskyn repimiä taloja Big Pine Key -saarella 15. syyskuutaMyrskyn repimiä taloja Big Pine Key -saarella 15. syyskuuta

#### Georgia

Myrsky aiheutti tulvia ja ainakin kolmen ihmisen kuoleman Georgian osavaltiossa.

#### Etelä-Carolina

Myrsky aiheutti neljän ihmisen kuoleman Etelä-Carolinan osavaltiossa.

#### Pohjois-Carolina

Myrsky aiheutti yhden ihmisen kuoleman Pohjois-Carolinan osavaltiossa.

Lähteet
-------

1. 1 2 3 4 5 6 7 8  Fagenson, Zachary: About 1.5 million, mostly in Florida, without power in Irma's wake  15.9.2017. Reuters. Viitattu 19.9.2017. (englanniksi)
2. ↑  Irma-hurrikaani on aiheuttanut pahaa aineellista tuhoa Karibialla – Myrskynsilmä näkyy Nasan videolla *Yle Uutiset*.  6.9.2017. Viitattu 6.9.2017.
3. ↑  Niko Kettunen: Hurrikaanin tyly fysiikka: Irma piiskaa itseensä alituisesti lisää voimaa Atlantin lämpimästä vedestä – lähiviikkoina sen rippeet voidaan kokea Suomessakin *Helsingin Sanomat*.  7.9.. Viitattu 8.9.2017.
4. ↑  Irma aiheutti tuhoa 1,2 miljardin euron edestä Saint-Martinilla ja Saint-Barthelemylla *Kaleva*.  9.9.2017. Viitattu 9.9.2017.
5. 1 2  Ennuste: Hurrikaani Irma iskee Floridaan lauantaina – viranomaisten mukaan hirmu­myrsky on laantunut hieman perjantain aikana – Jose on sen sijaan voimistunut *Helsingin Sanomat*.  8.9.2017. Viitattu 8.9.2017.
6. ↑  Marija Skara: Irma-hurrikaani saapui Kuuban rannikolle *Yle Uutiset*.  9.9.2017. Viitattu 9.9.2017.
7. ↑  Hurrikaani Irma laantui kol­mos­luok­kaan - voimistumassa uudestaan matkalla Floridaan *Kaleva*.  9.9.2017. Viitattu 9.9.2017.
8. ↑  Hurricane Irma, now a Category 3 storm, begins lashing Florida *CNN*.  9.9.2017. Viitattu 9.9.2017.
9. 1 2 3 4 5 6 7 8 9  Phipps, Claire: Irma's destruction: island by island *The Guardian*.  10.9.2017. Viitattu 11.9.2017. (englanniksi)
10. ↑  Kokkonen, Yrjö: Karibian saaret Irma-myrskyn jälkeen "tuskin asumiskelpoisia", Miamissa varaudutaan tsunamin kaltaiseen tulvaan *Yle Uutiset*.  7.9.2017. Viitattu 11.9.2017.
11. 1 2  Luscombe, Richard & Pilkington, Ed: Florida Keys facing potential 'humanitarian crisis' in Irma aftermath *The Guardian*.  11.9.2017. Viitattu 12.9.2017. (englanniksi)
12. ↑  Kerola, Päivi: Irma runteli Kuuban pohjoisrannikkoa – Pahoja aineellisia tuhoja, mutta ei tietoja kuolonuhreista *Yle Uutiset*.  10.9.2017. Viitattu 11.9.2017.
13. 1 2 3  Osborne, Mark ja Shapiro, Emily: Irma death toll rises to 31 across 3 states *ABC News*.  14.9.2017. Viitattu 14.9.2017. (englanniksi)
14. 1 2  Hurricane Irma: Florida assesses damage as storm weakens *BBC News*.  11.9.2017. Viitattu 19.9.2017. (englanniksi)
15. ↑  Hurricane Irma: Quarter of Florida Keys homes 'destroyed' *BBC News*.  13.9.2017. Viitattu 19.9.2017. (englanniksi)
16. ↑  Wood, Zoe: Economic cost of Hurricane Irma 'could reach $300bn' *The Guardian*.  10.9.2017. Viitattu 11.9.2017. (englanniksi)

Aiheesta muualla
----------------

* Kuvia tai muita tiedostoja aiheesta **Hurrikaani Irma** Wikimedia Commonsissa